钦定古今图书集成/明伦汇编/官常典/第719卷 > 张兴
## 钦定古今图书集成/明伦汇编/官常典/第719卷 > 张兴

按《唐书忠义传》：“兴，束鹿人。长七尺，一饭至斗米肉十
斤，悍趫而辩，为饶阳裨将。禄山反，攻饶阳，兴开张祸
福，譬晓敌人，而婴城弥年，众心遂固。沧、赵已陷，史思
明引众傅城，兴擐甲持陌刀重五十斤乘城。贼将入，
兴一举刀，辄数人死，贼皆气慑。城破，思明缚之马前，
好谓曰：‘将军壮士，能屈节，当受高爵’。对曰：‘昔严颜一
巴郡将，犹不降张飞，我大郡将，安能委身逆寇！今日
幸得死，然愿以一言为诫’。”思明曰：“云何？”兴曰：“天子遇
禄山如父子，今乃反。大丈夫不能为国扫除，反为其
下，何哉？”思明曰：“将军不观天道邪？吾上起兵二十万，
直趣洛阳，天下大定，以偏师叩函谷，守将面缚，唐亡
固矣。”兴曰：“桀、纣、秦、隋穷人力，举四海与为怨，故商周
汉唐，因得代之，而有神器皇帝无违德。禄山非数帝
贤，是苟延岁月，终即禽耳。”思明怒，锯解之，且死，骂曰：
“吾能裒彊死兵败贼众。”军中凛然，为改容。